Life Is Strange

***Life Is Strange*** epizodna je videoigra avanturističkog žanra koju je razvio studio Dontnod Entertainment, a objavila kompanija Square Enix. Dostupna je za Microsoft Windows, PlayStation 3 i 4, Xbox 360 i One. Sastoji se od pet epizoda periodično objavljenih tokom 2015.

Igra se fokusira na studentkinju Maxine Caufield, koja otkrije da ima moć manipulacije vremenom; svaka njena promjena događaja u vremenskoj liniji aktivirat će efekt leptira. Nakon što je imala predskazanje o nadolazećoj oluji, na Max je da preuzme odgovornost i spriječi uništenje svog grada. Odabiri igrača promijenit će priču u sadašnjosti i preoblikovat će je u prošlosti nakon što se igraču daje mogućnost da putuje kroz vrijeme. Rješavanje problema predstavljeno je u obliku traganja, mijenjanja okruženja i razgranatih dijaloških opcija.

Rad na igri *Life Is Strange* započet je u aprilu 2013. Autori su se odlučili za epizodni format zbog finansijskih i kreativnih razloga. Programeri su sproveli istraživanje okoline igre posjetivši Pacifički sjeverozapad, dok su likove igre napravili koristeći poznate arhetipove. Na epizode su utjecale povratne informacije igrača. Umjesto klasičnih elemenata videoigara avanturističkog žanra poput običnih izbora, sadržaj se više se fokusira na promjeni unutrašnjih osobina likova i same priče kroz igru.

Igra je uglavnom dobila pozitivne kritike tokom svog životnog vijeka; kritičari su pohvalili razvoj likova, mehaniku manipulacije vremenom i bavljenje tabu temama. Najčešće kritike igre su prekomjerno korištenje slenga, loša usna sinhronizacija u ranijim epizodama i tonalne nedosljednosti u priči. Prema podacima iz jula 2015, prodano je preko milion digitalnih primjeraka.

## Doživljaj igre 
*Life Is Strange* je avanturistička igra prikazana kamerom u trećem licu. Mehanika vraćanja vremena omogućava igraču da poništi bilo koju radnju koju je učinio. Igrač može pregledavati i manipulirati stvarima; ovo omogućava rješavanje zagonetki tako što igrač traži stvari važne za priču i mijenja okruženje. Stvari koje igrač uzme prije putovanja kroz vrijeme, ostat će mu u posjedstvu nakon spomenutog putovanja.

Igrač može istraživati razne lokacije u izmišljenom naselju Arcadia Bay i komunicirati s drugim likovima. Igrač može premotati vrijeme kako bi promijenio tok određenog razgovora i omogućio druge razgranate dijaloške opcije. Igrač može prenijeti nešto što je saznao u jednoj alternativnoj stvarnosti, vratiti tok razgovora i to upotrijebiti u prošlosti. Promjene u dijalogu će ponekad promijeniti i utjecati na priču i imati kratke ili dugotrajne posljedice. Situacija će se kratkotrajno poboljšati za svaki od izbora, ali isto tako postoji mogućnost da se dugoročno pogorša.

## Radnja 
Radnja igre *Life Is Strange* odvija se tokom sedmice koja počinje 7. oktobra 2013. Priča se odvija iz perspektive brucošice Maxine Caulfield (Hannah Telle) u izmišljenom gradu Arcadia Bay u saveznoj državi Oregon.

Prolog započinje s Maxinom vizijom u kojoj tornado uništava gradski svjetionik. Budi se iz vizije i igrač vidi da je na predavanju njenog profesora Marka Jeffersona (Derek Phillips). Kako bi se sabrala, odluči da ode do toaleta. Ondje postaje svjedok ubistvu jedne djevojke. U tom trenutku slučajno uspijeva premotati vrijeme i vraća se na predavanje na kojem je ranije bila. Znajući šta će se dogoditi, pohiti do toaleta i koristeći svoju novu moć spašava djevojku. Kasnije se ispostavi da je djevojka koju je spasila zapravo njena prijateljstva iz djetinjstva, Chloe Price (Ashly Burch).

Max idućeg dana primijeti kako studenticu Kate Marsh (Dayeanne Hutton) drugi studenti maltretiraju zbog popularnog videozapisa na kojem se Kate ljubi s nekoliko studenata na tulumu. Implicira se da je moguće da je bila drogirana. Max posjećuje restoran u kojem Chloeina majka Joyce (Cissy Jones) radi kao konobarica, te tamo pronalazi Chloe. Odlučuju testirati Maxine moći u Chloeinom skrovištu, tj. deponiji. Međutim, nos joj počne krvariti i na posljetku se onesvijesti. Chloe je potom vodi nazad do akademije Blackwell. Tokom predavanja čuje se buka i jedan od studenata sviju poziva da dođu u dvorište. Zatiču Kate na krovu studentskog doma kako namjerava skočiti. Max neočekivano zaustavlja vrijeme i koristi svoju moć kako bi pokušala spasiti Kate. Igrač ovdje ima mogućnost da odgovori Kate od skakanja s krova. Max se potom kune da će otkriti šta se dogodilo Kate i Chloeinoj nestaloj prijateljici Rachel Amber.

Te iste noći, Max i Chloe provaljuju u direktorov ured kako bi ispitali šta se zbiva. Nakon pretraživanja direktorovih fascikli, Chloe inzistira da odu do bazena i da plivaju. Obezbjeđenje – sad već na oprezu i potpuno svjesno da se dogodila provala – obilazi zgradu da bi vidjelo šta se zbiva. Uspiju pobjeći i odlaze do Chloeinog doma. Sljedećeg jutra, Chloe i Max odlaze do restorana ispred kojeg se nalazi prikolica koja pripada Rachelinom prijatelju Franku Bowersu (Daniel Bonjour). Saznaju da je Rachel bila u vezi s Frankom; ispostavlja se da je Rachel o ovome lagala Chloe. Chloe, puna osjećaja izdaje, žustro odlazi. Max se vraća u studentski dom; razgledajući fotografije, uzima fotografiju na kojoj je Chloe i ona. Odjednom odlazi u vrijeme kad je fotografija uslikana. Max ovim dobija priliku da spasi Chloeinog oca Williama (Joe Ochman) koji bi trebao preminuti u saobraćajnoj nesreći. Sakriva njegove ključeve od auta i nehotice stvara alternativnu stvarnost u kojoj je Chloe nastradala u saobraćajnoj nesreći umjesto svog oca, ali umjesto da je preminula, ostala je paralizirana, te je Max nailazi u invalidskim kolicima.

U ovoj alternativnoj stvarnosti, Max pronalazi fotografiju koja joj je prvobitno i omogućila da spasi Chloeinog oca i koristi je kako bi poništila svoju odluku i učinila Chloe ponovo zdravom. Uspijeva ponovo vratiti prvobitnu vremensku liniju. Chloe i Max nastavljaju s prikupljanjem dokaza koji ih dovode do napuštenog ambara koga posjeduje utjecajan član porodice Prescott. Otkrivaju skriveni bunker koji sadrži slike Kate i Rachel na kojima su zavezane i u alkoholiziranom stanju. Na jednoj od slika, vidi se da je Rachel zakopana u Chloenom skrovištu. Hitro se upute ka deponiji. Pronalaze ostatke Rachel, što znatno uzruja Chloe. Smatrajući da je počinitelj Nathan Prescott (Nik Shriner), Max slijedi Chloe da ga ulove. Primaju SMS od Nathana u kom prijeti da će uništiti dokaze što ih upućuje nazad na deponiju. Tamo upadaju u zasjedu Jeffersona koji upucava Chloe i onesvještava Max ubrizgavajući joj anestetik.

Jefferson drži Max zarobljenom u svom bunkeru i otkriva da je drogirao i oteo mlade djevojke kako bi ih fotografirao i time uslikao njihovu nevinost. Max koristi svoje moći kako bi pobjegla u fotografiju. Vrativši se na sam početak igre, odnosno na Jeffersonovo predavanje, obavještava Chloeinog očuha Davida Madsena (Don McManus) da je otmičar zapravo Jefferson. Jefferson je uhapšen, Chloe je spašena i Max dobija priliku da ode u San Francisco gdje će joj se u galeriji prikazati slika. Zove Chloe i shvaća da, uprkos svih promjenama koje je načinila, oluja je ipak dostigla do Arcadia Baya. Max se teleportira u vrijeme kad je uslikala sliku zbog koje je i otišla u San Francisco što dovodi do tog da Max boravi u nekoliko alternativnih stvarnosti koje ju prenose u sanovitu noćnu moru. Pred kraj priče, Max i Chloe stižu do svjetionika. Shvaćaju da je Max stvorila oluju koristeći svoje moći manipulacije vremena kad je prvi put spasila Chloe. Max mora odabrati: hoće li spasiti Chloein život žrtvujući Arcadia Bay ili će spasiti Arcadia Bay žrtvujući Chloein život.

## Razvoj i distribucija 
*Life Is Strange* bila je druga igra Dontnod Entertainmenta sa ženskom protagonistkinjom. Dontnod je objavio dnevnik programera u kojem je rečeno da većina potencijalnih izdavača ne želi objaviti igru osim ako nema muškog protagonista. Većina izdavača imala je isti prigovor na Dontnodov prvi projekt, *Remember Me*. Izvršni direktor Dontnoda, Oskar Guilbert, također je osporio ideju u startu. Square Enix bio je jedini izdavač koji nije imao namjeru mijenjati žensku protagonistkinju.

Square Enix i Dontnod najavili su *Life Is Strange* 11. augusta 2014. Epizode su objavljene digitalno na PC-u putem Steama, PlayStationa 3 i PlayStationa 4 putem PlayStation Networka, te Xboxa 360 i Xbox Onea putem Xbox Livea između 30. januara 2015. i 20. oktobra 2015. U novembru 2014. izdavač je rekao da je zainteresiran za izdavanje fizičkih primjeraka igre, ali rekao je da su u tom trenutku bili "100 posto fokusirani na digitalno izdanje". Godinu dana kasnije, maloprodajno izdanje objavljeno je za PC, PS4 i Xbox One u Sjevernoj Americi 19. januara 2016. i u Evropi 22. januara 2016; ograničeno izdanje imalo je umjetničku knjigu, zvučni zapis, partituru i tumačenje redatelja. Japanska verzija objavljena je za Microsoft Windows, PlayStation 3 i PlayStation 4 3. marta 2016. Feral Interactive prenijeli su *Life Is Strange* na OS X 16. juna 2016. i Linux 21. jula 2016. Istog dana, prva je epizoda bila neograničeno dostupna besplatno za Linux, Windows, OS X, PS3, PS4, Xbox 360 i Xbox One. *Life Is Strange* bio je dostupan za PlayStation Plus juna 2017. Objavljen je za iOS 14. decembra 2017, a na Androidu je predstavljen u julu 2018, a oba prenosi Black Wing Foundation.

## Recenzije 
*Life Is Strange* dobio je uglavnom pozitivne kritike, s 80/100 bodova na Metacriticu za PlayStation 4 i Xbox One. Neki recenzenti kritizirali su lošu sinhronizaciju usana i korištenje zastarjelog žargona, svidio im se razvoj likova i metoda putovanja kroz vrijeme, te su rekli da bi trebalo biti više sličnih igara.

## Naslijeđe i uticaj 
Nakon što je *Life Is Strange* postigao finansijski i komercijalni uspjeh, Dontnod Entertainment je počeo da postaje sve istaknutiji u industriji video igara; izdavači su po prvi put tražili studio, dok su ranije morali sami tražiti izdavače. Izvršni direktor Oskar Guilbert rekao je da je igra finansijski spasila njegovu kompaniju nakon osrednje prodaje *Remember Me*. Washington Post je u svojoj recenziji naveo da je prošao test Stevena Spielberga za video igru kao  umjetnost. Fanovi su spekulisali i iznosili teorije o zapletu, kao i predviđali dio mogućeg kraja.

U 2016. godini, Square Enix je sponzorisao sopstveno takmičenje u fotografiji "Everyday Heroes", inspirisano igrom, nudeći  za pobjednički rad. Square Enix je također koordinisao sa Koalicijom za zastupanje roditelja za obrazovna prava (PACER) kako bi podržao inicijativu protiv nasilja zasnovanu na temama unutar igre  i donirao ukupan iznos od 25 000 dolara.

U julu 2016, Legendary Digital Studios i Square Enix objavili su da će adaptirati *Life Is Strange* kao digitalnu seriju. U vrijeme objave, sastajali su se s potencijalnim piscima za adaptaciju serije, čija bi radnja bila smještena u Arcadia Bay. Godine 2017. dj2 Entertainment prodao je prava na seriju servisu za streaming Hulu. *Life Is Strange: Before the Storm*, prequel kojeg je razvio Deck Nine, lansiran 31. augusta 2017. Besplatni spin-off pod nazivom *The Awesome Adventures of Captain Spirit* je najavljen i objavljen u junu 2018. *Life Is Strange 2* objavljen je 27. septembra 2018. sa novom lokacijom i glumačkom postavom.

Seriju stripova istog imena, smještenih nakon završetka igre "Sacrifice Arcadia Bay", objavio je Titan Comics početkom novembra 2018. Strip je napisala Emma Vieceli, sa enterijerom i naslovnicama Claudia Leonardi i bojenjem Andree Izzo.

Prerađene verzije *Life Is Strange* i *Before the Storm* objavljene su 1. februara 2022, kao dio *Life Is Strange Remastered Collection*. Prerada uključuje prethodno objavljen sadržaj s ažuriranim vizuelnim prikazima i zagonetkama igranja, poboljšanom animacijom likova, nadogradnjom motora i osvjetljenja, te punim snimanjem pokreta lica. Dana 1. februara 2022. prerađene verzije su objavljene  na PlayStation 4, Xbox One, Microsoft Windows, Google Stadia i kasnije na Nintendo Switch.

## Reference 
## Vanjski linkovi 
* 
* *Life Is Strange* na Steamu

Kategorija:Videoigre iz 2015.
Kategorija:Epizodne videoigre
Kategorija:Videoigre Square Enixa
Kategorija:Videoigre za Windows
Kategorija:Videoigre za PlayStation 3
Kategorija:Videoigre za PlayStation 4
Kategorija:Videoigre za Xbox 360
Kategorija:Videoigre za Xbox One
Kategorija:Naučnofantastične videoigre
Kategorija:Avanturističke videoigre